รัฐบาล เดินหน้าลดราคาด้านพลังงาน ช่วยเหลือประชาชนในช่วงอัตราดอกเบี้ยปรับตัวขึ้น มั่นใจจะไม่กระทบต่อภาระหนี้สินประชาชน
นายสุพัฒนพงษ์ พันธ์มีเชาว์ รองนายกรัฐมนตรีและรัฐมนตรีว่าการกระทรวงพลังงาน กล่าวถึงสถานการณ์ราคาน้ำมันและแนวโน้มราคาน้ำมันเชื้อเพลิงช่วงครึ่งแรกของปี 2566 ว่า หลังผ่านพ้นช่วงเศรษฐกิจร้อนแรง จากหลายประเทศทยอยปรับขึ้นอัตราดอกเบี้ย รวมถึงธนาคารแห่งประเทศไทย เพื่อสู้กับเงินเฟ้อ ทั้งนี้ เมื่อเปรียบเทียบอัตราดอกเบี้ยนโยบายของที่ร้อยละ 1.50 ถือว่าอยู่ในระดับต่ำกว่าหลายประเทศโดยเฉพาะในกลุ่มอาเซียน จึงเชื่อมั่นว่าจะไม่มีผลกระทบต่อภาระหนี้สินของประชาชน จากปัจจัยดังกล่าวส่งผลให้ปัจจุบันน้ำมันในตลาดโลกมีแนวโน้มเริ่มดีขึ้น ราคาปรับตัวลดลง  เพื่อลดภาระค่าใช้จ่ายให้ประชาชน คณะกรรมการบริหารกองทุนน้ำมันเชื้อเพลิง (กบน.) จึงมีมติเห็นชอบปรับลดราคาขายปลีกน้ำมันดีเซลลง 50 สตางค์ต่อลิตร มีผลตั้งแต่วันที่ 15 กุมภาพันธ์นี้เป็นต้นไป ส่งผลให้ราคาขายปลีกน้ำมันดีเซลอยู่ที่ 34.50 บาทต่อลิตร ทั้งนี้หากสถานการณ์ราคาน้ำมันดีเซลลดลงอย่างต่อเนื่อง กระทรวงพลังงานจะมีการพิจารณาความเหมาะสมในการปรับราคาขายปลีกน้ำมันดีเซลให้สอดคล้องกับสถานการณ์ ปัจจุบันต่อไป ซึ่งจะส่งผลดีต่ออัตราเงินเฟ้อลดลง ลดต้นทุนการผลิตให้ผู้ประกอบการทำให้สินค้าราคาถูกลง นอกจากนี้ยังได้ย้ำเตือนประชาชนผู้จ่ายค่าน้ำมันทั้งรถยนต์และจักรยานยนต์ ร่วมโครงการช้อปดีมีคืนเพียงนำใบกำกับภาษีเต็มรูปแบบจากการเติมน้ำมันระหว่างวันที่ 1 มกราคม -15 กุมภาพันธ์นี้ มาใช้เป็นหลักฐานไปหักลดหย่อนภาษี ช่วยบรรเทาความเดือดร้อนอย่างไรก็ตาม รองนายกรัฐมนตรีและรัฐมนตรีว่าการกระทรวงพลังงาน ยังขอความร่วมมือประชาชนทุกภาคส่วนยังต้องช่วยกันประหยัดพลังงาน ภายใต้มาตรการ 4 ป 3 ช คือปิดไฟ ปรับแอร์ ปลดปลั๊ก เปลี่ยนเป็นเบอร์ 5 เช็กรถ ชัวร์เส้นทาง ใช้รถสาธารณะ พร้อมกับการออกมาตรการสนับสนุนประชาชนในยานยนต์ไฟฟ้า ที่มีต้นทุนด้านพลังงานถูกกว่าน้ำมันเชื้อเพลิง ในส่วนก๊าซหุงต้ม รัฐบาลมีนโยบายให้ความช่วยเหลือลดภาระค่าครองชีพของประชาชน โดยตรึงราคาก๊าซหุงต้ม หรือ LPG  ที่ 408 บาทต่อถัง 15 กิโลกรัม ไปจนถึงวันที่ 28 กุมภาพันธ์นี้ จากนั้นจะปรับราคาขายปลีก LPG เพิ่มอีก 15 บาทต่อถัง 15 กิโลกรัม อยู่ที่ 423 บาท มีผลตั้งแต่วันที่ 1-31 มีนาคมนี้